गालेः श्रीलंकाई कप्तान दिनेश चांडीमल और उसके दो क्रिकेट अधिकारी दक्षिण अफ्रीका के खिलाफ गुरूवार से शुरू हुई दो टेस्ट मैचों की सीरीज में हिस्सा नहीं लेंगे। सभी को आईसीसी ने गत माह वेस्टइंडीज दौरे पर खेल भावना का उल्लंघन करने का दोषी ठहराया है। अंतरराष्ट्रीय क्रिकेट परिषद(आईसीसी) ने गुरूवार को इसकी जानकारी दी कि दक्षिण अफ्रीका के खिलाफ गाले में पहले टेस्ट से पूर्व रातभर चली न्यायिक आयोग की बैठक में श्रीलंकाई कप्तान और उसके अधिकारियों को गत माह वेस्टइंडीज दौरे में बॉल टेंपरिंग प्रकरण के बाद सजा के खिलाफ बहस करने और खेल भावना का उल्लंघन करने के मामले में दोषी पाया गया है।